Saak oor baba-moord skuif na hoër hof(Argieffoto: Anja van der Merwe) Die landdroshof in Klerksdorp sal in Maart besluit wanneer die ouerpaar, Seun Joubert (44) en Isabelle Francis (35), in die hooggeregshof in Mahikeng in Noordwes sal verskyn in verband met die dood van hul vier maande oue baba. Die baba is na bewering weens wanvoeding dood. Joubert en Francis het Maandag vlugtig in die landdroshof in Klerksdorp verskyn. Die egpaar staan tereg op aanklag van moord en oortreding van die Kinderwet. Volgens Henry Mamothame, woordvoerder van die Nasionale Vervolgingsgesag (NVG) in Noordwes, het adv. Riekie Kraus die staat se voorneme om die saak na die hooggeregshof in Noordwes oor te dra, geregistreer. ’n Klagskrif sal na die kantoor van die waarnemende direkteur van openbare vervolging in Noordwes gestuur word om die oorplasing te magtig. Die paar is onderskeidelik op 16 September en 21 Oktober in hegtenis geneem vir die moord op hul dogtertjie. Die egpaar woon al die afgelope 15 jaar saam in Alabama, digby Klerksdorp. Hulle het twee seuns van twee en vyf jaar oud sowel as twee dogters van agt en 13 jaar oud. Maroela Media het vroeër berig Francis se oom, Leon Francis, het op 9 Augustus die vier maande oue baba alleen by die ouerpaar se huis aangetref. Die baba het sonder ŉ kombers op die bed gelê. Hy beweer die baba het uitgeteer gelyk. Op 10 Augustus het die maatskaplike werker en Leon se vrou die baba na die Klerksdorp-hospitaal geneem waar sy dadelik opgeneem is. Sy is drie dae later dood en die pediater wat die kind behandel het, het bevestig dat sy aan komplikasies weens wanvoeding dood is. Die polisie het toe reeds al vir Francis ondersoek ná sy glo haar tweejarige en 13-jarige aangerand het. Die egpaar sal op 11 Maart weer in die landdroshof verskyn.